# Spoločnosť s ručením obmedzeným
Spoločnosť s ručením obmedzeným (skratka s. r. o. alebo spol. s r. o.) je právna forma obchodnej spoločnosti na Slovensku, ktorej základné imanie tvoria vopred určené vklady spoločníkov. Právnu úpravu spoločnosti s ručením obmedzeným obsahujú §§ 105 – 153 Obchodného zákonníka. V ostatných štátoch existujú podobné právne formy (pozri Podobné právne formy v zahraničí).

## Dejiny
Na území Slovenska bola spoločnosť s ručením obmedzeným zavedená roku 1920 rozšírením pôsobnosti rakúskeho (českého) zákona o spoločnostiach s ručením obmedzeným z roku 1906. V rokoch 1950 – 1990 (teda zhruba zhodne s obdobím komunistického režimu) spoločnosť s ručením obmedzeným v československom práve neexistovala. Opätovne bola zavedená až po Nežnej revolúcii, 1. januára 1992, kedy účinnosť nadobudol Obchodný zákonník (zákon č. 513/1991 Zb.).
V roku 2012 bolo Finančnou správou Slovenskej republiky evidovaných 201 085 spoločností s ručením obmedzeným.

## Právna úprava
Spoločnosť s ručením obmedzeným môže založiť jeden alebo viacero (najviac 50) spoločníkov. Všetci spoločníci ručia za záväzky spoločnosti obmedzene, t. j. iba do výšky svojho nesplateného kapitálového vkladu. Tento vklad musia zložiť vopred (pred podaním návrhu na zápis najmenej vo výške 30 %, v plnej výške pri jednoosobovej spoločnosti) a musí byť spolu minimálne 5 000 eur (pred zavedením eura 200 000 Sk, pôvodne 100 000 Kčs), pričom vklad každého zo spoločníkov musí byť aspoň 750 eur.
Najvyšším orgánom je valné zhromaždenie, ktoré tvoria spoločníci. Môže sa tiež ustanoviť dozorná rada, ktorá vykonáva kontrolnú činnosť. Štatutárnym zástupcom (osobou oprávnenou konať v mene spoločnosti) je konateľ, ktorý môže byť buď jeden alebo viacerí. Ak je konateľov viac, spoločenská zmluva ustanovuje spôsob konania (samostatne alebo spoločne) v mene spoločnosti. Konateľ môže, ale nemusí byť spoločník spoločnosti.

## Podobné právne formy v zahraničí
- Česko: společnost s ručením omezeným
- Rakúsko: Gesellschaft mit beschränkter Haftung
- Nemecko: a) Gesellschaft mit beschränkter Haftung, b) Unternehmergesellschaft
- Švajčiarsko: nem. Gesellschaft mit beschränkter Haftung, franc. société à responsabilité limitée, tal. società a garanzia limitata
- Maďarsko: korlátolt felelősségű társaság
- Poľsko: spółka z ograniczoną odpowiedzialnością
- Chorvátsko: društvo s ograničenom odgovornošću
- Francúzsko: société à responsabilité limitée
- Španielsko, Mexiko, Peru, Argentína, Čile, Kolumbia: sociedad de responsabilidad limitada
- Taliansko: società a responsabilità limitata
- Portugalsko: sociedade de responsabilidade limitada
- Brazília: sociedade limitada
- Holandsko: besloten vennootschap met beperkte aansprakelijkheid
- Belgicko: hol. besloten vennootschap met beperkte aansprakelijkheid, franc. société à responsabilité limitée
- Rusko: obščestvo s ograničennoj otvestvennostiu (rus. oбщество с ограниченной ответственностью)
- Dánsko: anpartsselskab
- Švédsko: privat aktiebolag
- Fínsko: yksityinen osakeyhtiö
- Spojené kráľovstvo, India: private company limited by shares (resp. v trochu širšom zmysle private limited company)
- Austrália: proprietary company limited by shares
- Spojené štáty: a) Limited Liability Company, b) closed corporation (privately held corporation)


## Poznámky
1. ↑  V súvislosti s gramaticky správnym písaním skratky pozri  Píšu sa čiarky za skratkou s. r. o.? [online].   Bratislava: Jazyková poradňa SME.sk, 2013-02-01, [cit. 2014-04-13].    Dostupné online. .